Richter, Ján, poslanec NR SR (2023-05-05):
Ďakujem pekne za slovo. Obsahom tohto návrhu je dočasné zníženie ceny práce pre slovenských potravinárov; ide o súčasť prerokovaných návrhov za účelom zníženia koncových cien základných potravín v maloobchode na Slovensku. Jedná sa o odpustenie časti odvodov do fondu sociálneho poistenia, a to ich väčšej časti, ktorú tvoria tzv. odvody zamestnávateľa za zamestnanca, a to v období od 1. júla tohto roku do 31. decembra tohto roku. Môže niekto postaviť otázku: a čo potom? No, bude úlohou novej vlády, ktorá predpokladám, že v tom čase bude, aby zhodnotila účinnosť týchto opatrení, aby zhodnotila aktuálny stav a zareagovala tým, že splnil úlohu tento, splnilo úlohu toto opatrenie, alebo možno ju bude treba predĺžiť ešte na nejaké to ďalšie obdobie aj budúceho, budúceho roku. To znamená, že konkrétne ide o sadzbu poistného na nemocenské poistenie vo výške 1,4 % z vymeriavacieho základu, ďalej sadzbu poistného na starobné poistenie vo výške 14 % z vymeriavacieho základu, sadzbu poistného na invalidné poistenie vo výške 3 % z vymeriavacieho základu, sadzbu poistného na úrazové poistenie vo výške 0,8 % z vymeriavacieho základu, sadzbu poistného na garančné poistenie vo výške 0,25 % z vymeriavacieho základu. Ďalej sadzbu poistného na poistenie v nezamestnanosti vo výške 1 % z vymeriavacieho základu a sadzbu poistného do rezervného fondu solidarity zamestnávateľa vo výške 4,75 % z vymeriavacieho základu. Celkove sa tak v danom období znížia náklady tejto časti zamestnávateľov o 25,2 % u každého dotknutého zamestnanca, maximálne však do výšky aktuálnej minimálnej mzdy, čo vieme, že pre rok 2023 predstavuje alebo znamená čiastku 700 eur. Čo je dôležité v tomto prípade uviesť, že poistné bude štát, resp. Sociálna poisťovňa považovať pri uplatňovaní budúcich nárokov z poistného systému zo strany poistenca za zaplatené. To znamená, že zamestnanci tým nebudú krátení, nad úrovňou minimálnej mzdy bude mzda podliehať štandardným sadzbám sociálneho poistenia v zmysle platnej legislatívy. Tá priemerná mzda v tom potravinárskom priemysle sa pohybuje niekde na úrovni 1 200 eur. To znamená, ešte raz, my riešime len tú čiastku do tých, do tých 700 eur. Čo sa týka kvantifikácie dopadov uvedeného návrhu, podľa štatistických údajov a údajov, tak jak som povedal, zo Slovenskej potravinárskej a poľnohospodárskej komory sa jedná o 27-tisíc zamestnancov, pri tom šesťmesačnom trvaní opatrení to znamená náklady na zdroje takmer 29 miliónov eur. Čo sa týka tých odvetví, sú to dve odvetvia, výroba potravín a výroba nápojov. Z tej výroby, výroby nápojov boli v tomto prípade vyčlenené a nerealizujeme, poviem to jednoducho, pivo, víno a lieh, pretože si myslíme, že to nie sú životne potrebné tovary pre tých ľudí, ktorých chceme riešiť. Vypadlo stade odvetvie čokoládového priemyslu, výroba škrobu a výroba tých komponentov krmiva pre tie domáce, domáce zvieratá. Zároveň chcem povedať jednu vec, pretože reálne vznikli aj otázky, či by nebolo potrebné kompenzovať aj niektorých prvovýrobcov, ktorí majú priamy vplyv na tú koncovú cenu potravín, ktoré sú možno potrebné ku každodennému životu, že tu sme otvorení ďalšej, ďalšej debate pred tým druhým čítaním, sme pripravení sa, samozrejmá vec, že so zainteresovanými na túto tému, na túto tému ešte baviť. Takže 176,4 eura je tá úľava, ktorá by pre každého zamestnávateľa, či už to je výroba, ja neviem, pekárenských výrobkov a mlieko, ktoré sú také najpodstatnejšie, mala predstavovať pre každého, pre každého zamestnávateľa na každého zamestnanca, čo si myslíme, že je slušný, slušná cena, slušný prostriedok pre to, aby vedeli ten náš konečný cieľ, ktoré celé tie tri zákony predstavujú, vedeli, vedeli garantovať. Toľko, na konkrétnejšie uvedenie som pripravený, ak budú postavené otázky, reagovať veľmi konkrétne. Snáď ešte jednu vec, ministerstvo financií dalo nejakú pripomienku k tomu návrhu na dopadoch, ktorej celkom nerozumiem, možno sa bude k nej treba venovať pred tým druhým čítaním, lebo vyrátali dopady cez 50 miliónov a hovoria od 32-tisíc zamestnancov. Keď som to rátal, čo to znamená tých 59 miliónov, to je priemerná mzda. My neriešime priemernú mzdu v tom sektore, ale riešime mzdu do výšky minimálnej mzdy, to znamená do 700, buď to tam niekto nepochopil, ale opakujem ešte raz, že sme pripravení s nimi na túto tému hovoriť. Ďakujem.